April 14, 2021 LocalWire-Odisha LocalWire\nArchives for April 14, 2021\nଭୁବନେଶ୍ୱର, ଏପି୍ରଲ୍ ୧୪ : ପଂଚଦଶ ଶତାବ୍ଦୀର ଆଦିକବି ସାରଳା ଦାସଙ୍କ ଦ୍ୱାରା ରଚିତ "ସାରୋଳଦାସ ମହାଭାରଥ' ମହାକାବ୍ୟର ଦୁଇଟି ପର୍ବର ପାଠ ଆଧାରିତ ସଂସ୍କରଣ ଶିକ୍ଷା ଓ ଅନୁସନ୍ଧାନ (ଡିମଡ ୟୁନିଭର୍ସିଟି) ଦ୍ୱାରା ବୁଧବାର ଏକ ସ୍ୱତନ୍ତ୍ର ଉତ୍ସବରେ ଲୋକାର୍ପିତ ହୋଇଯାଇଛି ।\nଆଦିକବି ଭାବେ ପରିଚିତ ସାରଳା ଦାସଙ୍କ ଏହି ମହାକାବ୍ୟରୁ ଆଧାରିତ ଶେଷ ଦୁଇଟି ପର୍ବ "ମୁସଳୀ' ଏବଂ "ସ୍ୱର୍ଗାରୋହଣ' ସଂସ୍କରଣର ଲୋକାର୍ପଣ ବିଶିଷ୍ଟ ଶିକ୍ଷାବିତ ତଥା ଭାଷାବିତ ଡ. ଦେବୀ ପ୍ରସନ୍ନ ପଟ୍ଟନାୟକଙ୍କ ଦ୍ୱାରା ସୋଆ ପକ୍ଷରୁ ଆୟୋଜିତ ଏହି କାର୍ଯ୍ୟକ୍ରମରେ କରାଯାଇଛି ।\nମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଏକ ଭିଡ଼ିଓ ବାର୍ତ୍ତା ମାଧ୍ୟମରେ ସୋଆର ସାଧୁ ଉଦ୍ୟମକୁ ପ୍ରଶଂସା କରିବା ସହ ସାରଳା ଦାସଙ୍କର ଏହି ମହାକାବ୍ୟ ସେ ସମୟର ଜନଜୀବନର ଏକ ଚିତ୍ର ପ୍ରଦାନ କରେ ବୋଲି କହିଥିଲେ ।\nଏହା ସୋଆର ଏକ ଉଚ୍ଚକୋଟୀର କାର୍ଯ୍ୟ ବୋଲି ଅବିହିତ କରି ମୁଖ୍ୟମନ୍ତ୍ରୀ ବିଶ୍ୱବିଦ୍ୟାଳୟକୁ ପ୍ରଶଂସା କରିଥିଲେ ।\nଏହି ଅବସରରେ ଓଡ଼ିଶା ସରକାରଙ୍କର ରାଜସ୍ୱ ଓ ବିପର୍ଯ୍ୟୟ ପରିଚାଳନା ଏବଂ ଓଡ଼ିଆ ଭାଷା, ସାହିତ୍ୟ ଓ ସଂସ୍କୃତି ବିଭାଗର ପ୍ରମୁଖ ଶାସନ ସଚିବ ବିଷ୍ଣୁପଦ ସେଠୀ ଏହାର ଡିଜିଟାଲ୍ ସଂସ୍କରଣର ମଧ୍ୟ ଉନ୍ମୋଚନ କରିଥିଲେ ।\nଏହି ମହାକାବ୍ୟର ୧୮ଟି ପର୍ବର କି୍ରଟିକାଲ ଏଡିସନ ଅର୍ଥାତ୍ ପାଠ ଆଧାରିତ ସଂସ୍କରଣ ମଧ୍ୟ ଆଗାମୀ ଦିନରେ ପ୍ରକାଶନ କରାଯିବ ।\nସୋଆର ଏହି କାର୍ଯ୍ୟକୁ ଉଚ୍ଚ ପ୍ରଶଂସା କରି ଡ. ପଟ୍ଟନାୟକ କହିଥିଲେ ଯେ ଯଦିଓ ଏହା ଏକ କଷ୍ଟକର କାର୍ଯ୍ୟ ତେବେ ସାରଳା ଦାସଙ୍କର ଏହି ବିଶାଳ କାର୍ଯ୍ୟକୁ ବିଶ୍ୱବାସୀଙ୍କ ଲୋକଲୋଚନକୁ ଆଣିବାର ଆବଶ୍ୟକତା ରହିଛି ।\nପ୍ରଫେସର ଗୌରାଙ୍ଗ ଚରଣ ଦାସ, ପ୍ରଫେସର ପ୍ରଦୀପ୍ତ କୁମାର ପଣ୍ଡା ଏବଂ ଡ. ଭାଗ୍ୟଲକ୍ଷ୍ମୀ ମଲ୍ଲଙ୍କୁ ନେଇ ଗଠିତ ତିନି ଜଣିଆ ସମ୍ପାଦକୀୟ ମଣ୍ଡଳୀ ଏହି କି୍ରଟିକାଲ୍ ଏଡିସନ ଅର୍ଥାତ୍ ପାଠ ଆଧାରିତ ସଂସ୍କରଣର ସମ୍ପାଦନା କରିଛନ୍ତି ।\nସୋଆ କୁଳପତି ପ୍ରଫେସର ଅଶୋକ କୁମାର ମହାପାତ୍ରଙ୍କ ଅଧ୍ୟକ୍ଷତାରେ ଆୟୋଜିତ ଏହି କାର୍ଯ୍ୟକ୍ରମରେ ବିଶିଷ୍ଟ ଗବେଷକ ତଥା ଲେଖକ ଡ. ଅସିତ ମହାନ୍ତି ଓ ବିପିୟୁଟିର ପୂର୍ବତନ କୂଳପତି ତଥା ଲେଖକ ପ୍ରଫେସର ଓଁକାରନାଥ ମହାନ୍ତି ମଧ୍ୟ ବକ୍ତବ୍ୟ ରଖିଥିଲେ ।\nଡ. ଅସୀତ ମହାନ୍ତି ପ୍ରକାଶନ ସମ୍ପର୍କରେ ଅଧିକ ଆଲୋଚନା କରିବା ସହ ସୋଆର ଏହି ପଦକ୍ଷେପ ନିମନ୍ତେ ଶୁଭେଚ୍ଛା ଜଣାଇଥିଲେ ।\nବିଶିଷ୍ଟ ଓଡ଼ିଆ ଲେଖକ ତଥା ଗବେଷକ ସ୍ୱର୍ଗତ ଗୋପୀନାଥ ମହାନ୍ତିଙ୍କର ଏହି ମହାକାବ୍ୟକୁ ନେଇ ଲେଖିଥିବା ସନ୍ଦର୍ଭ ସମ୍ପର୍କରେ ଆଲୋଚନା କରି ଡ. ମହାନ୍ତି କହିଥିଲେ ଯେ ଆମେ ଏହି କବିଙ୍କ ସମ୍ପର୍କରେ ଅଧିକ ଜାଣିବାର ଆବଶ୍ୟକତା ରହିଛି ।\nପ୍ରଫେ ସୋଆ ପରିଚାଳିତ ପ୍ରିଜରଭେସନ, ପ୍ରୋପାଗେସନ ଆଣ୍ଡ ରେଷ୍ଟୋରେସନ ଅଫ ଆନସିଏଂଟ କଲଚର ଆଣ୍ଡ ହେରିଟେଜ ଅଫ ଇଣ୍ଡିଆ (ପ୍ରାଚୀନ) ପକ୍ଷରୁ ଏହି କାର୍ଯ୍ୟକ୍ରମର ଆୟୋଜନ କରାଯାଇଥିଲା ।\nପ୍ରାଚୀନର ମୁଖ୍ୟ ଡ. ଗାୟତ୍ରୀବାଳା ପଣ୍ଡା ଅତିଥିମାନଙ୍କର ପରିଚୟ ପ୍ରଦାନ କରିଥିବାବେଳେ ସୋଆର ଛାତ୍ରମଙ୍ଗଳ ଡିନ ପ୍ରଫେସର ଜ୍ୟୋତିରଞ୍ଜନ ଦାସ କାର୍ଯ୍ୟକ୍ରମକୁ ପରିଚାଳନା କରିଥିଲେ ।\nବୁଲାବୁଲି ସାରି ଫେରିଲେ ସବ୍ୟାର୍ଚ୍ଚିତା, ବିମାନ କର୍ମଚାରୀ ଦେଲେ ଉପହାର\nଭୁବନେଶ୍ୱର, ଏପ୍ରିଲ ୧୪(ଲୋକାଲ ୱାୟାର): ଓଲିଉଡ ଚକୋଲେଟ୍ ବୟ ସବ୍ୟସାଚୀ ମିଶ୍ର ଓ ଚୁଲବୁଲି ନାୟିକା ଅର୍ଚ୍ଚିତା ବାହାଘର ପରଠୁ ଚର୍ଚ୍ଚାରେ ରହିଛନ୍ତି ।\nପ୍ରତିଦିନ ନବଦମ୍ପତି କିଛି ନା କିଛି ଫଟୋ ସୋସିଆଲ୍ ମିଡିଆରେ ପୋଷ୍ଟ କରି ଖୁସି ଜାହିର କରିବା ସହ ପ୍ରଶଂସା ସାଉଁଟୁଛନ୍ତି ଏବଂ ଅନେକଗୁଡ଼ିକ ପ୍ରଶ୍ନର ଉତ୍ତର ଖୋଜିବା ପାଇଁ ପ୍ରଶଂସକଙ୍କୁ ଛାଡ଼ି ଦେଉଛନ୍ତି ।\nଏବେ ଏହି ଯୋଡ଼ି ଓଡ଼ିଶା ବାହାରକୁ ବୁଲାବୁଲି କରିବାକୁ ଯାଇଥିଲେ । କିନ୍ତୁ କେଉଁଠିକୁ ଯାଇଥିଲେ ସେ ସ୍ଥାନର ନାଁ କେହି କହିନାହାନ୍ତି ।\nଫଟୋ ଦେଖି ଲାଗୁଥିଲା ସେମାନେ କୌଣସି ବରଫ ପଡ଼ୁଥିବା ସ୍ଥାନ ବୁଲିବାକୁ ଯାଇଥିଲେ ।\nସେଠାରେ ମଜା ମସ୍ତି କରି ଫେରିଛନ୍ତି କି ନାହିଁ ତାହା ବି ଜଣାଇନାହାନ୍ତି । କେବଳ ସବ୍ୟସାଚୀ ଅର୍ଚ୍ଚିତାଙ୍କୁ ଗାଡ଼ି ପଛରେ ବସାଇ ତାଙ୍କ ଚଳଚ୍ଚିତ୍ରର ଏକ ଚଳଚ୍ଚିତ୍ରର ହିଟ୍ ଗୀତ 'ମଲ୍ଲିକା ଚାଲ ଯିବା..'କୁ ପୋଷ୍ଟ କରି ମଜା କରିଛନ୍ତି । ମାତ୍ର ଆଜି ଓଡ଼ିଆ ନୂଆବର୍ଷ ପାଳି ପଣା ପିଇବାକୁ ଭୁଲିନାହାନ୍ତି ।\nଏପରିକି ସବ୍ୟସାଚୀ ହାତରେ ଖାଲି କାଚଗ୍ଲାସ୍ ଧରିଥିବା ଫଟୋ ପୋଷ୍ଟ କରି ଲେଖିଛନ୍ତି ପଣା ସରିଗଲା, ଆପଣଙ୍କ ଘରେ ଅଛି କି? କିନ୍ତୁ ଏହା ପୂର୍ବରୁ ଦୁହେଁ ବାହାଘରେ ଭୋଜି ଦେଇ ସାରି ଓଡ଼ିଶା ବାହାରକୁ ଯାଇଥିଲେ ।\nସେହି ସମୟରେ ଓଡ଼ିଶା ଫେରିଲାବେଳେ ଇଣ୍ଡିଗୋ ବିମାନର କିଛି କ୍ରୁ୍ୟ ସଦସ୍ୟ ତାଙ୍କୁ ସ୍ମୃତିଭରା ଗ୍ରୀଟିଙ୍ଗ୍ ଉପହାର ଦେଇଥିଲେ ।\nଯେଉଁଥିରେ ସେମାନେ ନବଦମ୍ପତିଙ୍କୁ ଶୁଭେଚ୍ଛା ଜଣାଇଥିଲେ । ଏହି ସୁନ୍ଦର ଉପହାରକୁ ସୋସିଆଲ୍ ମିଡିଆରେ ପୋଷ୍ଟ କରି ସବ୍ୟ ଲେଖିଥିଲେ ଏହା ସ୍ମୃତିଭରା, ଯାହାକୁ କେବେ ଭୁଲି ହେବନି ।\nହଲକୁ ଆସିଲା 'ଓୟେ ଗୀଟାର'\nଭୁବନେଶ୍ୱର, ଏପ୍ରିଲ ୧୪(ଲୋକାଲ ୱାୟାର): ଓଡ଼ିଆ ନୂଆ ବର୍ଷରେ ହଲକୁ ଆସିଲା ନୂଆ ଓଡ଼ିଆ ସିନେମା 'ଓୟେ ଗୀଟାର- ଲଭ୍- ଅଫ୍ ପେନ୍ ଆଣ୍ଡ୍ ଷ୍ଟ୍ରିଙ୍ଗସ୍' । ଆଜି ରାଜ୍ୟର ୨୫ଟି ହଲରେ ମୁକ୍ତିଲାଭ କରିଛି ।\nପୂର୍ବାହ୍ନରେ ଭୁବନେଶ୍ୱର ଶ୍ରୀୟା-ସ୍ତୁତି ସିନେପ୍ଲେକ୍ସରେ ପ୍ରିମିୟର ହୋଇଛି । ପୂରା ଟିମ୍ ଉପସ୍ଥିତ ରହି ଦର୍ଶକଙ୍କ ମନ ଜିଣିବାକୁ ଚେଷ୍ଟା କରିଥିଲେ ।\nକୋଭିଡ୍ ଗାଇଡ୍ ଲାଇନ୍ ଯୋଗୁ ସୀମିତ ଦର୍ଶକରେ ସୋ' ହୋଇଥିଲା । ସୌଭାଗ୍ୟକୁ ଏଥିରେ ନୂଆଯୋଡ଼ି ଅଭିନେତା ଅମନ ଓ ଅଭିନେତ୍ରୀ ଆହାନା ଲିଡ୍ ରୋଲରେ ପରଦାକୁ ନଜର ଆସିଛନ୍ତି ।\nଏହାର କାହାଣୀ ଓ ସଂଳାପ ରଚନା ସାଙ୍ଗକୁ ସଙ୍ଗୀତ ଦେଇଛନ୍ତି ଏବଂ ଚିତ୍ରନାଟ୍ୟ, ନିଦେ୍ର୍ଦଶନା ଭାର ସମ୍ଭାଳିଛନ୍ତି ଆପ୍ପୁ କାନୁନଗୋ ।\nସିନେମାରେ ଅମନ, ଆହାନାଙ୍କୁ ଛାଡ଼ି ଓଲିଉଡର ବହୁ ଜଣାଶୁଣା କଳାକାର ଅଭିନୟ କରିଛନ୍ତି ।\nଏଥିରେ ମୋଟ୍ ୪ଟି ଗୀତ ଥିଲାବେଳେ ସିନେମାର କାହାଣୀ ଧ୍ରୁପଦ ଏବଂ ସଙ୍ଗୀତାଙ୍କ ଚରିତ୍ରକୁ ନେଇ ଆଗକୁ ବଢ଼ିଛି ।\nଶୀର୍ଷକ ଯେହେତୁ 'ଓୟେ ଗୀଟାର୍' ତେଣୁ ସମସ୍ତଙ୍କ ଧାରଣା ସିନେମାଟି ସଙ୍ଗୀତଭିତ୍ତିକ ହୋଇଥିବ ।\nହିଁ, କିଛି ତ ସମ୍ପର୍କ ଅଛି ମାତ୍ର ଜଣେ ସଫଳ ପୁରୁଷ ପଛରେ ଯେ ଜଣେ ମହିଳାଙ୍କ ହାତ କିପରି ପ୍ରଚ୍ଛନ୍ନ ଭାବରେ ରହିଛି ତାକୁ ଦେଖାଯାଇଛି ।\nସିନେମାର ପ୍ରଯୋଜନା ବି. ଚନ୍ଦ୍ରପ୍ରିୟ ସୁବୁଦ୍ଧି କରିଥିଲାବେଳେ କ୍ୟାମେରା ପରିଚାଳନାରେ ଅଜିତ ଏବଂ ସମ୍ପାଦନାରେ ଚନ୍ଦ୍ରଶେଖର ମିଶ୍ର କାର୍ଯ୍ୟ କରିଛନ୍ତି ।\nଏହାର ନିଦେ୍ର୍ଦଶକ ଶ୍ରୀ କାନୁନଗୋ କହିଛନ୍ତି, ସିନେମାଟିକୁ ବିଭିନ୍ନ ଦୃଷ୍ଟିକୋଣରୁ ଉନ୍ନତ କରିବାକୁ ଚେଷ୍ଟା କରିଛୁ ।\nରାସ୍ତା ସାରା ନବବର୍ଷର ଶୁଭେଚ୍ଛା, ପଠାଗଲା ୨୦ ହଜାର ଚିଠି\nଭୁବନେଶ୍ୱର, ଏପ୍ରିଲ ୧୪(ଲୋକାଲ ୱାୟାର): ମହାବିଷୁବ ପଣା ସଂକ୍ରାନ୍ତି ଓ ଓଡ଼ିଆ ନବବର୍ଷ ଅବସରରେ ରାସ୍ତା ସାରା ଆଜି ଶୁଭେଚ୍ଛା ଓ ଶୁଭକାମନା ।\nଓଡ଼ିଶା ନାଗରିକ ମହାମଞ୍ଚ ଓ ଉକ୍ରଳ ଛାତ୍ର ସଂଘ ପକ୍ଷରୁ ଏହିଭଳି ଅଭିନବ କାର୍ଯ୍ୟକ୍ରମ କରାଯାଇଥିଲା ।\nଏଥିସହ ନମାମୀ ମନ୍ଦାକିନୀ ପକ୍ଷରୁ ଓଡ଼ିଶା ଏବଂ ଓଡ଼ିଶା ବାହାରେ ରହୁଥିବା ବିଭିନ୍ନ ବ୍ୟକ୍ତିବିଶେଷଙ୍କୁ ୨୦ହଜାର ଚିଠି ପଠାଯାଇଥିଲା ।\nଜାନୁଆରୀ ୨୦ରୁ ଚିଠା ଲେଖା କାର୍ଯ୍ୟକ୍ରମ ଆରମ୍ଭ ହୋଇଥିଲା ଏବଂ ମାର୍ଚ୍ଚ ୨୫ରୁ ଚିଠି ପଠା ଆରମ୍ଭ ହୋଇଥିଲା ।\nଏଥିସହ ଆଜି ସନ୍ଧ୍ୟାରେ ଓଡ଼ିଆ ନୂଆବର୍ଷ ଉପଲକ୍ଷେ କୋଭିଡ୍ ଗାଇଡଲାଇନକୁ ମାନି ଭର୍ଚୁଆଲରେ ସାଂସ୍କୃତିକ କାର୍ଯ୍ୟକ୍ରମ ହୋଇଥିଲା ।\nଏନେଇ ଅନୁଷ୍ଠାନର ମୁଖ୍ୟ ପ୍ରଦୁ୍ୟମ୍ନ ଶତପଥୀ କହିଛନ୍ତି, ଏ ସମସ୍ତ କାର୍ଯ୍ୟ କେବଳ ଏ ଜାତିକୁ ଜାଗ୍ରତ କରିବାର, ଚେତେଇବାର ଥିଲା ।\nଯେଉଁ ଶହ ଶହ ଯୁବ ଛାତ୍ରମାନେ ରାତି ଅନିଦ୍ରା ହୋଇ ରାସ୍ତାରେ ନବବର୍ଷ ଶୁଭେଚ୍ଛା ଏବଂ ଚିଠି ଲେଖିଛନ୍ତି ସେମାନଙ୍କ ଓଡ଼ିଆ ଅସ୍ମିତାକୁ ପ୍ରଣାମ ।\nପଣା ବାଣ୍ଟିଲେ, ଜଳଛତ୍ର ଖୋଲିଲେ ଅଭିନେତ୍ରୀ ଧରିତ୍ରୀ\nଭୁବନେଶ୍ୱର, ଏପ୍ରିଲ ୧୪(ଲୋକାଲ ୱାୟାର): ମଞ୍ଚ ନାଟକ, ଧାରାବାହିକ ଓ ସିନେମାରେ ଅଭିନୟ କରି ଘରେ ଘରେ ପରିଚିତ ଅଭିନେତ୍ରୀ ଧରିତ୍ରୀ ଖଣ୍ଡୁଆଳ ଆଜି ଓଡ଼ିଆ ନୂଆବର୍ଷ ତଥା ପଣା ସଂକ୍ରାନ୍ତିରେ ପଣା ବାଣ୍ଟି ସମସ୍ତଙ୍କୁ ଶୁଭେଚ୍ଛା ଜଣାଇଛନ୍ତି ।\nଏଥିସହିତ ରାଜଧାନୀର ବିଭିନ୍ନ ସ୍ଥାନରେ ଜଳଛତ୍ର ଖୋଲିଛନ୍ତି । ବ୍ୟସ୍ତବହୁଳ ଅଭିନୟ ଜୀବନରୁ ସମୟ ବାହାର କରି ସମାଜସେବା କରୁଥିବା ଧରିତ୍ରୀ ଏଥିପାଇଁ ନିଜସ୍ୱ ଉଦ୍ୟମରେ ଗଢ଼ିଛନ୍ତି ସାମାଜିକ ଓ ସାଂସ୍କୃତିକ ସଂଗଠନ ଧରିତ୍ରୀ ସୋସିଓ କଲଚରାଲ୍ ଟ୍ରଷ୍ଟ(ଡିଏସସିଟି) ।ସେ ଏହାର ଅଧ୍ୟକ୍ଷ ରହିଛନ୍ତି ।\nମଝିରେ ମଝିରେ ଦୁଃସ୍ଥ କଳାକାରଙ୍କୁ ସହାୟତାର ହାତ ବଢ଼ାଇବା ସହ ନିଜ ଦ୍ୱାରା ଯେତିକି ସକ୍ଷମ ସେ କରିଆସୁଛନ୍ତି ।\nଆଜି ଭୁବନେଶ୍ୱରର ପ୍ରଦର୍ଶନୀ ପଡ଼ିଆ ହାଉସିଂବୋର୍ଡ ଛକ, ଶ୍ରୀଦେବୀ ଛକ ବିଜେଇଏମ୍ ସ୍କୁଲ ପାଖ, ସୂର୍ଯ୍ୟନଗର ଏଲଆଇସି ଅଫିସ୍ ପାଖରେ ଜଳଛତ୍ର ଖୋଲାଯାଇଛି । ଦୀର୍ଘ ୩ମାସ ଧରି ଏଠାରେ ଜଳ ବିତରଣ କରାଯିବ ।\nଆଜି ପଣା ସଂକ୍ରାନ୍ତି ଥିବାରୁ ପୂବାହ୍ନ ୧୦ଟାରୁ ଅପରାହ୍ନ ୪ଟା ପର୍ଯ୍ୟନ୍ତ ପ୍ରତି ଜଳଛତ୍ରରେ ଶୁଦ୍ଧ ବେଲପଣା ବଣ୍ଟନ କରାଯାଇଥିଲା । କାର୍ଯ୍ୟକ୍ରମର ଉଦଘାଟନୀରେ ବହୁ କଳାକାର ଓ ସମାଜସେବୀ ଯୋଗଦେଇଥିଲେ ।\nକଟକ ଠାରେ ସିଲଭର୍ ସିଟି ବୋଟ୍ କ୍ଲବ ପର୍ଯ୍ୟଟକମାନଙ୍କ ପାଇଁ ଲୋକାର୍ପିତ\nକଟକ, ଏପ୍ରିଲ ୧୪(ଲୋକାଲ ୱାୟାର): ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଆଜି କଟକର ସିଲଭର ସିଟି ବୋଟ କ୍ଲବକୁ ଏକ ଭର୍ଚୁଆଲ ପ୍ଲାଟଫର୍ମରେ ଲୋକାର୍ପିତ କରିଛନ୍ତି ।\nମହାନଦୀ ଜଳ ଭିତ୍ତିକ ମନୋରଞ୍ଜନକୁ ପ୍ରୋତ୍ସାହିତ କରିବା ଉଦେ୍ଦଶ୍ୟରେ ଉକ୍ତ ବୋଟ କ୍ଲବଟି ଓଡ଼ିଶା ପର୍ଯ୍ୟଟନ ଉନ୍ନୟନ ନିଗମ ମାଧ୍ୟମରେ ଓଡ଼ିଶା ପର୍ଯ୍ୟଟନ ସହାୟତାରେ ୨ କୋଟି ଟଙ୍କା ବିନିଯୋଗରେ ନବୀକରଣ କରାଯାଇଅଛି ।\nମୁଖ୍ୟମନ୍ତ୍ରୀ ତାଙ୍କ ସମ୍ବୋଧନରେ କହିଛନ୍ତି, ଜଳରାଶି ଅନ୍ତର୍ଭୁକ୍ତ ରାଜ୍ୟର ପର୍ଯ୍ୟଟନ ସମ୍ଭାବନାକୁ ସଂଯୋଗ କରିବା ପାଇଁ ଆମେ ଚିହ୍ନଟ କରିଥିବା ପର୍ଯ୍ୟଟନସ୍ଥଳୀଗୁଡ଼ିକର ଭିତ୍ତିଭୂମିର ବିକାଶ କରୁଛୁ ।\nମହାନଦୀର ଏହି ମନୋଜ୍ଞ ପରିବେଶରେ ମନୋରଞ୍ଜନ ଓ ଦୁଃସାହସିକ ଜଳକ୍ରୀଡ଼ା ଭିତ୍ତିକ ପର୍ଯ୍ୟଟନ ହବ୍ ପ୍ରତିଷ୍ଠା କରିବାରେ ସହାୟତା କରିବ ।\nବୋଟ କ୍ଲବରେ କାର୍ଯ୍ୟକ୍ଷମ ହେବାକୁ ଥିବା କାର୍ଯ୍ୟକଳାପରେ ଜେଟ ସ୍କି, ସ୍ପିଡ୍ ବୋଟ, ଡେ କ୍ରୁଜ୍, ବାନାନା ବୋଟ, ଇନଫ୍ଲେଟେବୁଲ୍ ବୋଟ୍, ୱାଟର ସ୍କୁଟର, ଫ୍ଲୋଟିଂ କାଫେ, କାୟାକିଂ, କାନୋଇଙ୍ଗ, ପେଡାଲ୍ ବୋଟ୍, ସ୍କୁବା ଡାଇଭିଂ ଇତ୍ୟାଦି ଅନ୍ତର୍ଭୁକ୍ତ ।\nଉକ୍ତ ବୋଟ କ୍ଲବରେ ଅପରେଟରମାନଙ୍କୁ ସାଧାରଣ ଭିତ୍ତିଭୂମି ଏବଂ ଉପଭୋକ୍ତା ଫି ମଡେଲରେ ପରିଚାଳନା କରିବାକୁ ଅନୁମତି ଦିଆଯିବ ।\nପର୍ଯ୍ୟଟନ, ଓଡ଼ିଆ ଭାଷା, ସାହିତ୍ୟ ଓ ସଂସ୍କୃତି ମନ୍ତ୍ରୀ ଜ୍ୟୋତି ପ୍ରକାଶ ପାଣିଗ୍ରାହୀ; ସାଂସଦ ଭର୍ତ୍ତୃହରି ମହତାବ, ସାଂସଦ ସୁବାସ ସିଂହ, ବିଧାୟକ ସୌଭିକ୍ ବିଶ୍ୱାଳ, ପୂର୍ବତନ ବିଧାୟକ ଦେବାଶିଷ ସାମନ୍ତରାୟ, ପର୍ଯ୍ୟଟନ ବିଭାଗର ପ୍ରମୁଖ ଶାସନ ସଚିବ ଶ୍ରୀ ବିଶାଲ କୁମାର ଦେବ; ଓଡ଼ିଶା ପର୍ଯ୍ୟଟନ ଉନ୍ନୟନ ନିଗମର ଅଧ୍ୟକ୍ଷା ଶ୍ରୀମୟୀ ମିଶ୍ର, ପର୍ଯ୍ୟଟନ ବିଭାଗର ନିଦେ୍ର୍ଦଶକ ସଚିନ ରାମଚନ୍ଦ୍ର ଯାଦବ ଏବଂ କଟକର ଜିଲ୍ଲାପାଳ ଭବାନୀ ଶଙ୍କର ଚୟିନି ଏହି ସମାରୋହରେ ଉପସ୍ଥିତ ଥିଲେ ।\nଆସୁଛି ଅନ୍ତରା ଚକ୍ରବର୍ତ୍ତୀଙ୍କ ନୂଆ ହିନ୍ଦୀ ଫିଲ୍ମ 'ରାମରାଜ୍ୟ'\nଭୁବନେଶ୍ୱର, ଏପ୍ରିଲ ୧୪(ଲୋକାଲ ୱାୟାର): ଓଡ଼ିଶାର ଯୁବ ପ୍ରତିଭାସମ୍ପନ୍ନ ସୁଗାୟିକା ଅନ୍ତରା ଚକ୍ରବର୍ତ୍ତୀ ।\nପ୍ରସିଦ୍ଧ ଗୀତିକାର ମୋହିତ ଚକ୍ରବର୍ତ୍ତୀଙ୍କ ସୁନା ଝିଅ । ଏବେ ସେ ଦ୍ୱିତୀୟ ଥର ଲାଗି ବଲିଉଡରେ ସୁଯୋଗ ପାଇଛନ୍ତି ।\nଆସନ୍ତା ରାମନବମୀ ଅବସରରେ ମୁକ୍ତିଲାଭ କରୁଛି ହିନ୍ଦୀ ଫିଲ୍ମ 'ରାମରାଜ୍ୟ' । ଏଥିରେ ଅନ୍ତରା ଗୀତ ଗାଇଛନ୍ତି ।\nଫିଲ୍ମ 'ପୁଷ୍କର ଲଜ୍' ପରେ ଏହା ଅନ୍ତରାଙ୍କ ଦ୍ୱିତୀୟ ହିନ୍ଦୀ ଫିଲ୍ମ । ୱାଇଷ୍ଟାର୍ ସିନେ ପ୍ରଡକ୍ସନ୍ସ ପ୍ରଯୋଜିତ ଏହି ସିନେମାର ନିଦେ୍ର୍ଦଶନା ଦେଇଛନ୍ତି ନୀତେଶ ରାୟ । ସଙ୍ଗୀତ ନିଦେ୍ର୍ଦଶନା ଦେଇଛନ୍ତି ଆସିଫ୍ ଚନ୍ଦୱାନୀ ।\nଗୀତ ଲେଖିଛନ୍ତି ସଲିମ୍ ବେଗାନା ଓ ଶିବାନନ୍ଦ ସିହ୍ନା । ଅନ୍ତରାଙ୍କ ସହିତ ବଲିଉଡର ବିଶିଷ୍ଟ କଣ୍ଠଶିଳ୍ପୀ କୈଳାଶ ଖେର, ରାଜା ହାସନ, ମହମ୍ମଦ ନାଜିର, ଭିନିଥ୍ ସିଂ, ଗୁଲ ସକ୍ସେନା ଓ ଶାଶ୍ୱତ ପ୍ରତୀକ ।\nପ୍ରବୀର ସିହ୍ନା ପ୍ରଯୋଜିତ ଏହି ଫିଲ୍ମର କାହାଣୀ ଲେଖିଛନ୍ତି ଶିବାନନ୍ଦ ସିହ୍ନା । ଚିତ୍ରନାଟ୍ୟ ଲେଖିଛନ୍ତି ମୋହନ ପ୍ରସାଦ ।\nଏହାର କାର୍ଯ୍ୟନିର୍ବାହୀ ପ୍ରଯୋଜକ ରହିଛନ୍ତି ରାକେଶ ରାୟ । ଏଥିରେ ଅନ୍ତରା ଏକ ଚମକ୍ରାର ସୋଲୋ ଗୀତ ଗାଇଛନ୍ତି ।\nଏହା ବମ୍ବେର ଆଦେଶ ଶ୍ରୀବାସ୍ତବ ଷ୍ଟୁଡିଓରେ ରେକର୍ଡିଂ ହୋଇଛି । ଏହି ସିନେମା ମାଧ୍ୟମରେ ଓଲିଉଡ ପରେ ଏବେ ସର୍ବଭାରତୀୟସ୍ତରରେ ନିଜ ଦକ୍ଷତାର ପ୍ରମାଣ ଦେବାକୁ ପ୍ରସ୍ତୁତ ଅନ୍ତରା ।\nଏନେଇ ପରିବାର ଲୋକ ମଧ୍ୟ ବହୁତ ଖୁସି । ଅନ୍ୟପକ୍ଷରେ ଅନ୍ତରାଙ୍କ ପ୍ରଶଂସକ ଓ ଶୁଭେଚ୍ଛୁ ମଧ୍ୟ ତାଙ୍କୁ ଅଭିନନ୍ଦନ ଜଣାଇଛନ୍ତି ।\nମାୟାଧର ମାନସିଂହଙ୍କ କବିତା ଉପରେ ସୁସ୍ମିତାଙ୍କ ସଙ୍ଗୀତ\nଭୁବନେଶ୍ୱର, ଏପ୍ରିଲ ୧୪(ଲୋକାଲ ୱାୟାର): 'ଅୟିଗିରି ନନ୍ଦିନୀ'ର ଅପାର ସଫଳତା ପରେ କଣ୍ଠଶିଳ୍ପୀ ସୁସ୍ମିତା ଦାସ ଏବେ ଦର୍ଶକଙ୍କୁ ଭେଟି ଦେବାକୁ ଯାଉଛନ୍ତି ଏକ ସୁନ୍ଦର ସଙ୍ଗୀତ ।\nଏହା ହେଉଛି ପ୍ରସିଦ୍ଧ କବି ମାୟାଧର ମାନସିଂହଙ୍କ କବିତା 'ପ୍ରେମର ଭାଷା' । ଏହା ପୂର୍ବରୁ ସୁସ୍ମିତା ୧୦୦ରୁ ଉଦ୍ଧ୍ୱର୍ କବିତାକୁ ନେଇ ଗୀତ ରଚନା କରିଛନ୍ତି ।\nତାହା ମଧ୍ୟରୁ 'ହାତୀ ସଜ କର', 'ମାୟା ଦର୍ପଣ', 'ନୂଆ ଲୁହ, ପୁରୁଣା ଲୁହ' ଆଦି ଦର୍ଶକଙ୍କୁ ବହୁତ ପସନ୍ଦ ମଧ୍ୟ ଆସିଥିଲା ।\nକିନ୍ତୁ ଏହାର କୌଣସି ପାରମ୍ପରିକ ଭିଡିଓ ନଥିଲା । ସୁସ୍ମିତା କିନ୍ତୁ ଏବେ ସମସ୍ତ ଗୀତଗୁଡ଼ିକ ଗାଇବା ସହ ଏହାର ଭିଡିଓ ମଧ୍ୟ ଦର୍ଶକଙ୍କୁ ଭେଟି ଦେବେ ।\n'ପ୍ରେମର ଭାଷା' ଏହାର ପ୍ରାରମ୍ଭ । ଏହି ଗୀତର ଭିଡିଓକୁ ଆସନ୍ତା ୧୬ ତାରିଖରେ ୟୁଟୁ୍ୟବରେ ଅପଲୋଡ୍ କରାଯିବ ।\nଏଥିରେ ସୁସ୍ମିତା କଣ୍ଠଦାନ କରିଥିବା ବେଳେ ଏହାର ପ୍ରଯୋଜନା ଏବଂ ନିଦେ୍ର୍ଦଶନା ଦେଇଛନ୍ତି ରାଜେଶ ରଞ୍ଜନ ମହାନ୍ତି ।\nପୂରା ଟିମର ଆଶା ରହିଛି ଏହି ଗୀତ ଏବଂ ଏହାର ଚିତ୍ର ରୂପାନ୍ତର ଦର୍ଶକଙ୍କ ମନକୁ ଛୁଇଁ ପାରିବ ।\nକଳାକୃତିରେ ଓଡ଼ିଆ ନୂଆବର୍ଷ\nଭୁବନେଶ୍ୱର, ଏପ୍ରିଲ ୧୪(ଲୋକାଲ ୱାୟାର): କଳାକୃତିରେ ଓଡ଼ିଆ ନୂଆବର୍ଷକୁ ସ୍ୱାଗତ କରିଛନ୍ତି ଆମ ଶିଳ୍ପୀ, ଆମ କଳାକାର ।\nପ୍ରସିଦ୍ଧ ବାଲୁକା କଳା ଶିଳ୍ପୀ ପଦ୍ମଶ୍ରୀ ସୁଦର୍ଶନ ପଟ୍ଟନାୟକ ଓଡ଼ିଆ ନୂଆବର୍ଷର ଅଭିନନ୍ଦନ ଜଣାଇ ସୁନ୍ଦର ବାଲୁକା କଳା ପ୍ରସ୍ତୁତ କରିଛନ୍ତି । ଉଭୟ ଓଡ଼ିଆ ଏବଂ ଇଂରାଜୀ ଭାଷାରେ ଲେଖି ଓଡ଼ିଆ ନବବର୍ଷର ଅଭିନନ୍ଦନ ଜଣାଇଛନ୍ତି ।\nଏକ ଚଉରା ସହ ହସ୍ତତନ୍ତ ତଥା ବାନ୍ଧକଳାର ଛାପକୁ କଳାକୃତିରେ ସ୍ଥାନିତ କରି ଓଡ଼ିଆତ୍ୱର ପରିଚୟ ଦେଇଛନ୍ତି ।\nସେହିପରି ଶିଳ୍ପୀ ମାନସ ସାହୁ ବାଲିରେ ହନୁମାନଙ୍କ ପ୍ରତିମୂର୍ତ୍ତି ନିର୍ମାଣ କରି ହାପି ହନୁମାନ ଜୟନ୍ତୀ ଏବଂ ଓଡ଼ିଆ ନବବର୍ଷର ଅଭିନନ୍ଦନ ଲେଖିଛନ୍ତି ।\nଏଥିସହିତ ସୂକ୍ଷ୍ମ କଳାରେ ନିପୂଣା ସୁଶ୍ରୀତା ସାମନ୍ତରାୟ ସବୁଥର ପରି ଏଥର ମଧ୍ୟ ସୁଶ୍ରୀତା ଆର୍ଟ ପକ୍ଷରୁ ବେଲପଣାର ପ୍ରସ୍ତୁତିକୁ ଚିତ୍ରରେ ଆଙ୍କି ତାକୁ ସୋସିଆଲ୍ ମିଡିଆରେ ପୋଷ୍ଟ କରିଛନ୍ତି ।\nଏହି କଳାକାର ତଥା ଶିଳ୍ପୀମାନଙ୍କ କଳାକୃତିର ଚମକ ଆଜି ବିଶ୍ୱର କୋଣ ଅନୁକୋଣରେ ଥିବା ଓଡ଼ିଆଙ୍କ ମନ ଓ ପ୍ରାଣକୁ ଆନେ୍ଦାଳିତ କରିଛି ।
